**V3. Gruvfjellet og Jentfjellet**



Det er flere muligheter for varierte turer over Gruvfjellet og Jentfjellet.

*Fra Gruvskardet*

Stien slynger seg oppover gjennom løvskogen fra skardet, og når en kommer over tregrensa, åpner det seg et flott syn av hele Espedalen nordover. Først kommer en til et trig-punkt og like ved er toppen av Gruvfjellet, hvor en kan registrere besøket i DNT sin app: UT.no. Turløypekomiteen i Gausdal har satt opp ei kasse med gjestebok her. Mange tror at de er på Jentfjellet, men det ligger lenger nordvest langs råket videre. I en liten senkning møter en Seterjenteråket. Her kan en velge å følge det ned til Melgardsetra, eller gå videre mot Jentfjellet. En går først over en høyde og ned i et lite søkk. Oppe på neste høyde er det skiltet til høyre, til toppen av Jentfjellet. Tilbake på hovedråket følger en dette videre vestover, ned til råket mellom Roasetra og Melgardsetra.

*Fra Melgardsetra opp Seterjenteråket*

På oversida av det gamle seterhuset tar det av et råk som er merka «Seterjenteråket».

Dette går først sørover et lite stykke og så mer oppover. Underveis møter en et skilt merka «Geitekillingen», men det er samme råket. Litt bratt og en rask vei opp til over tregrensa og flott utsikt. Kanskje godt med en liten kvil på «Kvilesteinen»? I krysset der terrenget flater ut, kan en svinge til høyre mot Jentfjellet, eller til venstre mot Gruvfjellet.

*Fra Melgardsetra*

Et tredje alternativ er å følge råket som er skiltet mot Leppskardet og Storkvolvbua opp gjennom bjørkeskogen. Ved en liten bekk møter en råket fra Roasetra og svinger til venstre sørover på det.

Etter noen hundre meter peker et skilt på venstre side mot Jentfjellet, og en følger det videre.

Budeiene og seterjentene på Melgardsetra hadde ikke så mye tid til å kvile, men kanskje de tok seg en tur opp på fjellet og så etter dyra? Fra Jentfjellet ser en i nord Maribusetra. På østsida av dalen er Dalbakksetra godt synlig. For bare 50 år siden var landskapet mye åpnere. Bjørkeskogen slutta litt nedenfor Melgardsetra, og det er godt mulig at Nordgardsetra og Sveasetra var synlige.

  